《湖墅》
宋代·杨晨

扁舟散发欲何之，早向烟波理钓丝。一曲鉴湖双桨入，四明狂客几人知。

桃花水暖鱼初上，芦苇霜清蟹共持。拟傍水仙祠结屋，棹歌归趁夕阳时。

作者简介：达州永睦人。徽宗宣和间进士。授荆南府教授。高宗绍兴四年，丞相赵鼎荐其才，召试馆职，除秘书省正字。论荆蜀形势，高宗遣抚谕四川，为督府机宜。吴玠馈遗过礼，晨不欲阻其意，既还，悉上诸郡督以佐用。时书檄填委，晨援笔立成。凡大议未决，必取裁焉。官至礼部侍郎。